text: Avui us parlarem dels Archivos del Movimiento Obrero, amb seu al Colegio de San Bernardino de la Universidad de Alcalá de Henares.
  L'integren tres institucions la Fundación Francisco Largo Caballero, la Fundación Indalecio Prieto i la Fundación Pablo Iglesias. D'alguna d'elles ja n'hem parlat anteriorment al nostre blog.
  L'Arxiu Històric de la Fundació Largo Caballero es va originar al 1980 amb l'arribada, procedent de Tolosa, de la documentació generada per la Comisión Ejecutiva de la Unión General de Trabajadores de España en el Exilio. Està dividit en diverses seccions: Sindicats, Partits Polítics, Organitzacions Humanitàries, cooperatives, fundacions i Arxius Personals.
  L'Arxiu comprèn un arxiu oral compost per una col·lecció de DVDs titulada Archivo oral del sindicalismo socialista, una biblioteca especialitzada en el moviment obrer, sindicalisme, història contemporània i relacions laborals, una hemeroteca, un arxiu fotogràfic, un fons de cartells, una videoteca i una fonoteca.
  La Fundación Indalecio Prieto desenvolupa activitats orientades al manteniment del record de la figura d'Indalecio Prieto Tuero. Per idea de Concha Prieto, la seva filla, es va constituir el patronat el 1987. L'Arxiu conté més de 170.000 documents classificats pels llegats de:
  – Concha Prieto, un arxiu personal constituït per correspondència, notes i documents, gairebé tots posteriors al final de la guerra civil.
  – Víctor Salazar compost per més de 12.000 documents, una part d'ells són referits a l'època en què va ocupar la cartera d'Hisenda i al foment dels governs presidits per Manuel Azaña. Una altra part són documents sobre el període comprès entre 1936-1938 en què va ser ministre de Marina i Aire al Govern de Largo Caballero i en el de Defensa amb Juan Negrín. Finalment, els referits a l'activitat realitzada per la Junta d'Auxili als Republicans Espanyols (JARE) entre 1939-1942.
  – Georgette Boyé compost per la documentació personal de Rodolfo Llopis, que va ser durant molts anys secretari general del PSOE. Comprèn cartes personals, circulars i documents editats.
  La Fundación Pablo Iglesias en la seva etapa actual es va constituir el 1977, però els seus antecedents històrics es remunten als pocs mesos de la mort de Pablo Iglesias, quan la Sociedad de Obreros Paletas El Trabajo va proposar fundar un organisme en la seva memòria, i en 1932 es va constituir.
  L'Arxiu reuneix la documentació històrica de les organitzacions socialistes: PSOE, UGT, JSE, i dels seus principals dirigents.
  Conserven més d'un centenar d'arxius i documentació de personalitats de l'esquerra espanyola entre ells destaquen els arxius de Pablo Iglesias, Francisco Largo Caballero, Julián Besteiro, Enrique de Francisco, Luis Jiménez de Asua i de personalitats d'altres corrents ideològics com els republicans Eugenio Arauz, Manuel Torres Campañá, el dirigent comunista Manuel Tagüeña i el dirigent de la UGT i del PCE Amaro Rosal, entre d'altres.
  A més, tenen un valuós arxiu de cartells, un arxiu fotogràfic, una biblioteca especialitzada en història política i social contemporània, amb fons sobre el moviment obrer, la guerra civil espanyola i l'exili espanyol i una hemeroteca.
  Us recordem que al CRAI Biblioteca Pavelló de la República podeu trobar també abundant informació sobre moviment obrer.